আমরা দেখলাম মুকুলের সাইকেলটার পিছনের চাকায় একদম হাওয়া নেই, চাকা বসে গেছে। রাত হয়ে গেছে, নির্জন অন্ধকার রাস্তা, আকাশে তারা রয়েছে কিন্তু চাঁদ দেখা যাচ্ছে না, তারার আলোয় তো আর রাস্তা আলোকিত হয় না। এই অন্ধকার রাতে এখন হাঁটা ছাড়া আর কোন উপায় নাই। এখনও অনেকটা রাস্তা, যাই হোক যখন কোন উপায় নাই, তখন অন্ধকারের মধ্যেই চার জনে মিলে সাইকেল ঠেলতে ঠেলতে হাঁটতে শুরু করলাম। রাত প্রায় সাড়ে এগারটা হবে রাস্তার ধারে একটা ঝুপড়ির সামনে খালি গা লুঙ্গি পরা একটা মাঝ বয়সী লোক আমাদের দেখে বলল, "বাবুরা এত রাতে হেঁটে হেঁটে কোথায় যাচ্ছ?"